b'\n_START_ARTICLE_\nEnodnevnice\n_START_SECTION_\nTelesne zna\xc4\x8dilnosti\n_START_PARAGRAPH_\nOdrasle enodnevnice so srednje velike \xc5\xbeu\xc5\xbeelke, prepoznamo jih po velikih ko\xc5\xbenatih krilih, ki jih ob mirovanju dr\xc5\xbeijo navpi\xc4\x8dno, in dveh ali treh dolgih izrastkih na koncu zadka - parnih cerkih in terminalnem filumu. Sprednji par kril je mnogo ve\xc4\x8dji od zadnjega, ki je lahko povsem zakrnel. Samci ve\xc4\x8dine vrst imajo velike o\xc4\x8di, ki so pri nekaterih vrstah sestavljene iz dveh delov, in zelo dolge sprednje noge, ki slu\xc5\xbeijo za dr\xc5\xbeanje samice med parjenjem. Ostale noge so drobne, lahko celo manjkajo. Obustne okon\xc4\x8dine so deloma ali povsem zakrnele, na glavi so poleg o\xc4\x8di samo \xc5\xa1e kratke, \xc5\xa1\xc4\x8detinaste tipalnice. Podobne so vrbnicam, mladoletnicam in nekaterim mre\xc5\xbeekrilcem, vendar jih od teh skupin enostavno lo\xc4\x8dimo po kratkih tipalnicah._NEWLINE_Zna\xc4\x8dilnost li\xc4\x8dink je, da imajo sedem parov trahealnih \xc5\xa1krg na zgornji strani zadka. Po navadi imajo cerka in terminalni filum, nekatere vrste pa samo cerka.\n_START_SECTION_\n\xc5\xbdivljenje\n_START_PARAGRAPH_\nSamice enodnevnic izle\xc5\xbeejo tudi do 8000 jaj\xc4\x8dec na povr\xc5\xa1ino vode. Li\xc4\x8dinke (nimfe) \xc5\xbeivijo v potokih pod skalami, med vodnim raslinjem ali v sedimentu. Li\xc4\x8dinke ve\xc4\x8dine vrst se prehranjujejo z rastlinsko hrano, nekatere pa so plenilske. Stadij li\xc4\x8dinke traja nekaj mesecev do nekaj let, v tem \xc4\x8dasu se \xc5\xbeivali ve\xc4\x8dkrat levijo. Imajo nepopolno preobrazbo - li\xc4\x8dinke so na zunaj podobne odraslim \xc5\xbeivalim, so le manj\xc5\xa1e, imajo razvite obustne okon\xc4\x8dine ter \xc5\xa1krge in nimajo kril. Li\xc4\x8dinkam, ki se bodo kmalu preobrazile v odrasle \xc5\xbeivali, se vidijo temne zasnove kril. Posebnost enodnevnic je, da se levijo \xc5\xa1e enkrat po tistem, ko pridobijo funkcionalna krila. Ta predzadnji stadij, ki ga strokovno imenujemo subimago, je zelo kratkotrajen (po navadi samo nekaj ur), po tem se \xc5\xbeival \xc5\xa1e enkrat levi in se preobrazi v odraslo (strokovno ime imago)._NEWLINE_Edina funkcija odraslih \xc5\xbeivali je parjenje. V tem stadiju se enodnevnice ne prehranjujejo - obustne okon\xc4\x8dine so zakrnele, prebavila so napolnjena z zrakom. Pogosto se zgodi, da se celotna populacija enodnevnic na nekem obmo\xc4\x8dju preobrazi v odrasle \xc5\xbeivali naenkrat. Takrat (konec poletja ali jeseni) tiso\xc4\x8di osebkov rojijo ob vodnih telesih, \xc2\xbbple\xc5\xa1ejo\xc2\xab\xc2\xa0po zraku v velikih skupinah, se parijo in po\xc4\x8divajo na vsaki primerni povr\xc5\xa1ini. Zaradi svoje \xc5\xa1tevil\xc4\x8dnosti v\xc4\x8dasih povzro\xc4\x8dajo nev\xc5\xa1e\xc4\x8dnosti \xc4\x8dloveku, saj po parjenju in odlaganju jaj\xc4\x8dec njihova trupla prekrijejo okolico, lahko pa tudi zama\xc5\xa1ijo cevi za vodo. So slabi letalci, tako da jih po navadi najdemo blizu vode, kjer so se izlegli.\n_START_SECTION_\nEkologija\n_START_PARAGRAPH_\nLi\xc4\x8dine enodnevnic \xc5\xbeivijo v skoraj vseh tipih celinskih voda in so pomemben vir prehrane za ribe in druge vodne plenilce. To \xc5\xa1e posebej velja za zadnji stadij li\xc4\x8dinke, zaradi \xc4\x8desar njihovo obliko pogosto posnemajo z vabami za muharjenje. So pripadniki bentosa, zdru\xc5\xbebe re\xc4\x8dnega dna._NEWLINE_Enodnevnice so zaradi vezanosti li\xc4\x8dink na vodno okolje tudi pomembni bioindikatorji pri ugotavljanju \xc4\x8distosti vodotokov. Ker jih je razmeroma enostavno loviti in do neke mere tudi dolo\xc4\x8dati, jih upo\xc5\xa1tevajo saprobni indeks ter bioti\xc4\x8dni indeksi. V splo\xc5\xa1nem njihova prisotnost ozna\xc4\x8duje dobro kakovost vode, saj ob pove\xc4\x8danem onesna\xc5\xbeenju izginejo iz vodotoka takoj za vrbnicami.\n_START_SECTION_\nSistematska razdelitev\n_START_PARAGRAPH_\nPodred Schistonota_NEWLINE__NEWLINE_\xc2\xa0Naddru\xc5\xbeina Baetoidea_NEWLINE__NEWLINE_\xc2\xa0\xc2\xa0\xc2\xa0Siphlonuridae_NEWLINE__NEWLINE_\xc2\xa0\xc2\xa0\xc2\xa0Baetidae_NEWLINE__NEWLINE_\xc2\xa0\xc2\xa0\xc2\xa0Oniscigastridae_NEWLINE__NEWLINE_\xc2\xa0\xc2\xa0\xc2\xa0Ameletopsidae_NEWLINE__NEWLINE_\xc2\xa0\xc2\xa0\xc2\xa0Ametropodidae_NEWLINE__NEWLINE_\xc2\xa0Naddru\xc5\xbeina Heptagenioidea_NEWLINE__NEWLINE_\xc2\xa0\xc2\xa0\xc2\xa0Coloburiscidae_NEWLINE__NEWLINE_\xc2\xa0\xc2\xa0\xc2\xa0Oligoneuriidae_NEWLINE__NEWLINE_\xc2\xa0\xc2\xa0\xc2\xa0Isonychiidae_NEWLINE__NEWLINE_\xc2\xa0\xc2\xa0\xc2\xa0Heptageniidae_NEWLINE__NEWLINE_\xc2\xa0Naddru\xc5\xbeina Leptophlebioidea_NEWLINE__NEWLINE_\xc2\xa0\xc2\xa0\xc2\xa0Leptophlebiidae_NEWLINE__NEWLINE_\xc2\xa0Naddru\xc5\xbeina Ephemeroidea_NEWLINE__NEWLINE_\xc2\xa0\xc2\xa0\xc2\xa0Behningiidae_NEWLINE__NEWLINE_\xc2\xa0\xc2\xa0\xc2\xa0Potamanthidae_NEWLINE__NEWLINE_\xc2\xa0\xc2\xa0\xc2\xa0Euthyplociidae_NEWLINE__NEWLINE_\xc2\xa0\xc2\xa0\xc2\xa0Polymitarcydae_NEWLINE__NEWLINE_\xc2\xa0\xc2\xa0\xc2\xa0Ephemeridae_NEWLINE__NEWLINE_\xc2\xa0\xc2\xa0\xc2\xa0Palingeniidae_NEWLINE_Podred Pannota_NEWLINE__NEWLINE_\xc2\xa0Naddru\xc5\xbeina Ephemerelloidea_NEWLINE__NEWLINE_\xc2\xa0\xc2\xa0\xc2\xa0Ephemerellidae_NEWLINE__NEWLINE_\xc2\xa0\xc2\xa0\xc2\xa0Leptohyphidae_NEWLINE__NEWLINE_\xc2\xa0\xc2\xa0\xc2\xa0Tricorythidae_NEWLINE__NEWLINE_\xc2\xa0Naddru\xc5\xbeina Caenoidea_NEWLINE__NEWLINE_\xc2\xa0\xc2\xa0\xc2\xa0Neoephemeridae_NEWLINE__NEWLINE_\xc2\xa0\xc2\xa0\xc2\xa0Baetiscidae_NEWLINE__NEWLINE_\xc2\xa0\xc2\xa0\xc2\xa0Caenidae_NEWLINE__NEWLINE_\xc2\xa0\xc2\xa0\xc2\xa0Prosopistomatidae\n_START_SECTION_\nEnodnevnice v Sloveniji\n_START_PARAGRAPH_\nZa Slovenijo je znanih 78 vrst enodnevnic, ki pripadajo 9 dru\xc5\xbeinam, vendar raziskanost tega taksona pri nas \xc5\xa1e ni popolna. V sloven\xc5\xa1\xc4\x8dini ni uveljavljenih imen za dru\xc5\xbeine in vi\xc5\xa1je taksonomske kategorije enodnevnic; knjiga \xc5\xbdivalstvo Slovenije navaja le poslovenjena latinska imena za tiste, ki \xc5\xbeivijo na na\xc5\xa1em ozemlju.'